Kiveris

Kiveris (; ) – aukšta cilindriška (dažnai į viršų platėjanti, kartais – siaurėjanti) kariška kepurė. Paprastai su snapeliu. Priekyje būna stambus ženklas (paprastai metalinis), viršus dažnai papuoštas pliumažu ar bumbulu.
Kiverius paprastai darydavo iš audeklo ar fetro, užtempto ant odinio karkaso. Snapelis būdavo odinis.

 Kilmė 
Plačiausiai naudojamas kiverių pavadinimas šako (chako, czako, schako, tschako) yra kilęs iš  'kepurė su snapeliu'. Taip buvo vadinamos XVIII a. Vengrijos husarų uniforminės kepurės.

Maždaug nuo 1800 m. kiveriai tapo įprastine kariška uniformine kepure įvairių šalių kariuomenėse. Kiveriai buvo labai paplitę iki XIX a. vidurio, kai vokiečių valstybėse ėmė plisti šalmai su smaigaliais, o Prancūzijos armijoje – kepiai (kiveriai liko tik paradinėje uniformoje). 1870 m. pasibaigus Prancūzijos-Prūsijos karui karinių uniformų mados pasikeitė, ir kiverius ėmė išstumti vokiško tipo audekliniai ar odiniai šalmai.

Kiveriai buvo įspūdingi, jie aukštino juos dėvinčius kareivius, tačiau jie buvo sunkūs ir griozdiški. Pvz., Anglijos „Regency“ modelio karininkiški kiveriai (1822 m.) buvo 22 cm aukščio, 28 cm skersmens, su auksinėmis virvelėmis ir nėriniais. Viršus buvo papuoštas 30,5 cm ilgio pliumažu. Vėliau „Regency“ kiverius pakeitė „Belltopped“, „Albert“, „French“ ir „Quilted“ modelių kiveriai. 1877 m. Britanijos kariuomenėje kiverius ėmė keisti šalmai (Home Service helmet).

Lauko sąlygomis jie buvo labai menka apsauga nuo sužeidimų, mažai saugojo nuo blogo oro. Kiveriai Europoje labai išpopuliarėjo po Napoleono karų prasidėjus taikos laikotarpiui. Kiveriai buvo išvaizdžios ir nepraktiškos kepurės, labai tinkamos paradams.

 Paskutiniai kiveriai kariuomenėje 
1914 m. kiverius vis dar dėvėjo:
 Prancūzijos kariuomenėje – chasseurs à cheval, Respublikos gvardijos pėstininkai, chasseurs d’Afrique ir husarai
 Vokietijos kariuomenėje – jėgeriai (Jägers), landveras (Landwehr) ir jūrų pėstininkai
 Austrijos-Vengrijos kariuomenėje – pėstininkai ir husarai
 Rusijos kariuomenėje – generolai, štabo karininkai, kai kurie gvardijos daliniai,
 Belgijos kariuomenėje – pėstininkai, chasseurs a' pied, inžinerijos daliniai, tvirtovių artileristai, raitieji chasseurs
 Danijos kariuomenėje – gvardijos husarai
 Meksikos kariuomenėje – visa federalinė kariuomenė
 Portugalijoje – kariniai kursantai
 Rumunijos kariuomenėje – artileristai
 Italijos kariuomenėje – raitieji artileristai ir karo akademijų kursantai
 Ispanijos kariuomenėje – pėstininkai, cazadores, inžinerijos daliniai ir artileristai
 D. Britanijos kariuomenėje – kalniečių lengvieji pėstininkai (Highland Light Infantry), škotų šauliai (Scottish Rifles).
Šveicarijos ir Nyderlandų kariuomenės dėvėjo kiverius net lauko uniformoje iki 1916 m.
Japonijos kariuomenė paradinius kiverius naudojo iki 1905 m., o iš kiverių kilę aukštoki kepiai kasdieninės uniformos dalis.

Baigiantis spalvingų karinių uniformų laikotarpiui kiveriai skirtingose kariuomenėse buvo pakankamai skirtingi, jie skyrėsi aukščiu, spalva, apvadais, forma. Išsiskyrė aukšti napoleoniški Rusijos Imperatoriaus gvardijos kiveriai ir žemi aptakūs Ispanijos kariuomenės kiveriai. Šveicarijos kiveriai turėjo po du juodus odinius snapelius – vieną priekyje ir kitą virš sprando. Panašias kiveriškas kepures 1896–1910 m. dėvėjo D. Britanijos paštininkai ir N. Zelandijos policininkai.

Po Pirmojo pasaulinio karo daugelis Vokietijos policininkų vietoje pikelhaubių ėmė dėvėti kepures, panašias į modifikuotus jėgerių kiverius. Šios kepurės išliko Veimaro respublikoje, Hitlerio Vokietijoje, VDR ir VFR, jas liovėsi naudoti XX a. 8-tame dešimtmetyje.

 Kiveriai dabar 
Dabar kiveriai tebėra kai kurių šalių karo mokyklų kursantų bei dalies gvardijos dalinių paradinių uniformų dalis:
 Europoje – Prancūzija, Belgija, Portugalija, Italija, Danija, Ispanija, Rusija (kiveriai vėl tapo Kremliaus sargybinių paradinės uniformos dalis).
 Lotynų Amerikoje – Venesuela, Meksika, Brazilija, peru, Ekvadoras, Urugvajus, Argentina.
 Azijoje – Indija (Madraso pionierių pulkas), Indonezija, Filipinai, Pietų Korėja.
 Šiaurės Amerikoje – JAV

JAV ir Filipinuose kiverius dažnai dėvi civilinių žygiuojančių orkestrų muzikantai. Taip pat JAV kiveriai yra kai kurių koledžų ir vidurinių mokyklų aprangos dalis.

Kategorija:Kareiviškos kepurės
Kategorija:Karinė uniforma